**ZMLUVA NA LICENČNÝ MODUL**

[●]

medzi

**Ministerstvom investícií, regionálneho rozvoja a informatizácie Slovenskej republiky**

a

[●]

Táto ZMLUVA NA LICENČNÝ MODUL je uzavretá podľa § 65 a nasl. zákona č. 185/2015 Z. z. Autorský zákon v znení neskorších predpisov (ďalej len „**Autorský zákon**“) a podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) (ďalej len „**Zmluva**“), medzi zmluvnými stranami:

**Nadobúdateľ: Ministerstvo investícií, regionálneho rozvoja a informatizácie Slovenskej republiky**

Sídlo: Pribinova 4195/25, 811 09 Bratislava

IČO: 50349287

IČ DPH: SK2120287004

Štatutárny orgán: Ing. Peter Balík M.A., minister investícií, regionálneho rozvoja a informatizácie Slovenskej republiky

Zastúpené: Ing. Martin Florián, riaditeľ sekcie kybernetickej bezpečnosti, odbor riadenia kybernetickej a informačnej bezpečnosti

Bankové spojenie: Štátna pokladnica

Číslo účtu - IBAN: SK52 8180 0000 0070 0055 7142

SK30 8180 0000 0070 0055 7150

(ďalej ako „**Nadobúdateľ**“)

a

**Poskytovateľ: <Obchodné meno / Názov>**

Sídlo: <....>

IČO: <....>

DIČ: <....>

IČ DPH: <....>

Zapísaná: <....>

Zastúpená: <....>

Bankové spojenie: <....>

Číslo účtu – IBAN: <....>

Označenie registra: <....>

(ďalej ako „**Poskytovateľ**“)

(Nadobúdateľ a Poskytovateľ ďalej spoločne ako „**Zmluvné strany**“)

PREAMBULA

* 1. Zmluvné strany uzatvárajú túto Zmluvu ako výsledok verejného obstarávania na predmet zákazky „Knižnice informácií o kybernetických hrozbách, analýze hrozieb a posudzovanie hrozieb – Threat Intelligence Platforme (ďalej len „**Predmet zákazky**“), ktoré plánuje realizovať Nadobúdateľ postupom podľa § 58 a nasl. Zákona o verejnom obstarávaní.
  2. Účelom tejto Zmluvy je úprava práv a povinností Zmluvných strán v súvislosti s poskytnutím Licencie na Predmet zákazky tak, ako je uvedené v tejto Zmluve a v prílohách k tejto Zmluve.
  3. Zmluvné strany berú na vedomie, že Nadobúdateľ je na základe bodu C.4 uznesenia vlády Slovenskej republiky č. 221/2021 zo dňa 28.04.2021 k návrhu Plánu obnovy a odolnosti Slovenskej republiky (ďalej len „**POO**“) určený aj za vykonávateľa investície a reforiem pre Investíciu č. 6 - Posilnenie preventívnych opatrení, zvýšenie rýchlosti detekcie a riešenia incidentov (Informačné technológie vo verejnej správe – ITVS) (ďalej len „**Investícia**“), a že poskytnuté prostriedky sú prostriedkami mechanizmu POO a každá ich časť je finančným prostriedkom vyplateným zo štátneho rozpočtu. Prostriedky mechanizmu POO sú zdrojovo kryté z prostriedkov z rozpočtu Európskej únie.

1. PREDMET ZMLUVY
   1. Predmetom tejto Zmluvy je záväzok Poskytovateľa udeliť Nadobúdateľovi súhlas (licenciu) na použitie produktu Threat Intelligence Platform (ďalej len „**TIP**“ alebo „**Predmet licencie**“) za podmienok stanovených v tejto Zmluve a záväzok Poskytovateľa poskytnúť Nadobúdateľovi súvisiace služby špecifikované v prílohách č. 1 až č. 4 tejto Zmluvy spôsobom, v rozsahu a lehotách podľa tejto Zmluvy a príloh č. 1 až 4 tejto Zmluvy (ďalej len „**Služby**“) (Predmet licencie a Služby spolu ďalej aj ako „**Predmet Zmluvy**“) a záväzok Nadobúdateľa zaplatiť za Predmet Zmluvy Poskytovateľovi odmenu podľa tejto Zmluvy.
   2. Predmet licencie je detailne špecifikovaný v Prílohe č. 1 tejto Zmluvy – Opis predmetu zákazky a v Prílohe č. 3 – Špecifikácie požiadaviek TIP a v Prílohe č. 4 - Špecifikácie požiadaviek TIP v anglickom jazyku.
   3. Poskytovateľ podpisom tejto Zmluvy vyhlasuje a potvrdzuje, že spĺňa všetky podmienky, stanovenými na súťažiteľa vo verejnom obstarávaní na Predmet zákazky.
   4. Služby sú detailne špecifikované v Prílohe č. 1 tejto Zmluvy - Opis predmetu zákazky. Príloha č. 2 tejto Zmluvy -Protokol pre implementáciu TIP a Príloha č. 4 - Špecifikácie požiadaviek TIP pojednávajú o funkcionalitách a technologických požiadavkách, ktoré sú potrebné pre naplnenia predmetných Služieb. Nadobúdateľ v Prílohe č. 1 Opis predmetu zákazky bližšie stanovuje lehoty a rozsah činností pre jednotlivé fázy procesu nasadenia predmetu diela. Služby spoločne s činnosťami sú rozdelené do fáz:
      1. Prípravná fáza,
      2. Implementačná fáza,
      3. Post-implementačná fáza.
2. LICENCIA
   1. Poskytovateľ týmto udeľuje k Predmetu licencie nevýhradnú licenciu, v neobmedzenom rozsahu, na obdobie 36 mesiacov od aktivácie licencie podľa tejto Zmluvy (ďalej len „**Licencia**“), s opciou predĺženia Licencie o ďalších 12 mesiacov podľa Prílohy č. 1 až Prílohy č. 5 tejto Zmluvy, pričom opciu je možné využiť celkovo dvakrát, t.j. spolu na 24 mesiacov. Opciu musí Nadobúdateľ uplatniť u Poskytovateľa písomne najneskôr 3 mesiace pred uplynutím doby, na ktorú bola Licencia podľa tejto Zmluvy poskytnutá, pričom bude následne uzatvorený dodatok k tejto Zmluve v súlade s Čl. 8.5 tejto Zmluvy, ktorý nadobúda platnosť a účinnosť v súlade s Čl. 8.1 tejto Zmluvy. Moment aktivácie Licencie je momentom nadobudnutia Licencie a ten bude určený po vzájomnej dohode medzi Poskytovateľom a Nadobúdateľom v akceptačnom protokole za podmienky súčasného odovzdania analytického prístupu Nadobúdateľa k Predmetu licencie a naplnenia rámcového protokolu pre implementáciu.
   2. Licencia je poskytnutá pre spôsoby použitia Predmetu licencie a nakladania s ním (vrátane vykonávania zmien a úprav) podľa § 19 ods. 4 písm. a) až d) a písm. f) Autorského zákona.
   3. Nadobúdateľ nemá právo udeliť tretím osobám sublicenciu; tým nie je dotknutý bod 2.4 tejto Zmluvy.
   4. Nadobúdateľ má vo vzťahu k tretím stranám právo zdieľať a sprístupňovať informácie vyplývajúce z Predmetu licencie, a postúpiť ich tretím osobám neobmedzene ďalej, k čomu týmto Poskytovateľ udeľuje súhlas.
   5. Poskytovateľ vyhlasuje, že disponuje všetkými právami vyplývajúcimi z duševného vlastníctva Predmetu zákazky k poskytnutiu Licenčného modulu. Ak akákoľvek tretia osoba, vrátane zamestnancov Poskytovateľa, bude uplatňovať akýkoľvek nárok voči Nadobúdateľovi z titulu porušenia jej autorských práv, práv z duševného vlastníctva k poskytnutej Licencii alebo Predmetu licencie, práv priemyselného alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým Poskytovateľom podľa tejto Zmluvy, Poskytovateľ sa zaväzuje:
3. bezodkladne na svoje vlastné náklady vykonať úkony, ktorými zabezpečí odstránenie tohto stavu,
4. poskytnúť Nadobúdateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli Nadobúdateľovi v súvislosti s uplatnením vyššie uvedeného nároku tretej osoby,
5. nahradiť Nadobúdateľovi akúkoľvek a všetku škodu, ktorá vznikne Nadobúdateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
   1. Licencia udelená Nadobúdateľovi touto Zmluvou nemôže zaniknúť jednostranným úkonom Poskytovateľa.
6. ODMENA
   1. Zmluvné strany sa dohodli, že Poskytovateľ sa zaväzuje realizovať predmet Zmluvy podľa čl. 1.1 za sumu <čiastka> EUR bez DPH / vrátane DPH (slovom: <....>) (ďalej len „**Primárna odmena**“), s navýšením o 1/3 (slovom: jednu tretinu) Primárnej odmeny v prípade každého využitia opcie podľa Čl. 2.1, t.j. celkovo maximálne za sumu <čiastka> EUR bez DPH / vrátane DPH (slovom: <....>) (ďalej ako „**Celková** **odmena“**). Celková odmena zahŕňa všetky náklady Poskytovateľa spojené s realizáciou Predmetu tejto Zmluvy pre Nadobúdateľa a je konečná a nemenná.
   2. Úhrada Primárnej odmeny bude realizovaná v troch ročných splátkach, pričom Poskytovateľ je oprávnený fakturovať prvú splátku, t.j. prvú tretinu Primárnej odmeny vo výške <čiastka> EUR bez DPH / vrátane DPH (slovom: <....>) po aktivácii Licencie a  rovnakú čiastku v následných ročných intervaloch počítaných od aktivácie Licencie. V prípade využitia opcie bude Poskytovateľ oprávnený fakturovať príslušnú čiastku vo výške 1/3 (slovom: jednu tretinu) Primárnej odmeny za využitie opcie po nadobudnutí účinkov uplatnenej opcie. Oprávnenie Poskytovateľa fakturovať prvú splátku Primárnej odmeny v prvom roku realizácie Predmetu Zmluvy je z pohľadu vystavenia faktúry podmienená pre Poskytovateľa aktiváciou Licencie, umožnením analytického prístupu v požadovanom počte k Predmetu Licencie a kompletným rámcovým protokolom pre implementáciu, explicitne podľa Prílohy č. 2 Protokol pre Implementáciu TIP tejto zmluvy v spolupráci s Nadobúdateľom. Oprávnené lehoty pre implementačnú fázu, ktorej ukončením dochádza k odovzdaniu Predmetu Zmluvy, sú rozpracované v Prílohe č. 1 Opis predmetu zákazky, tejto zmluvy.
   3. Celková odmena bude hradená z prostriedkov mechanizmu Plánu obnovy a odolnosti Slovenskej republiky z Investície č. 6 - Posilnenie preventívnych opatrení, zvýšenie rýchlosti detekcie a riešenia incidentov (Informačné technológie vo verejnej správe – ITVS).
7. PLATOBNÉ PODMIENKY

* 1. Nadobúdateľ sa zaväzuje uhradiť odmenu Poskytovateľovi na základe faktúr vystavených Poskytovateľom. Poskytovateľ vystaví Nadobúdateľovi príslušnú faktúru do 10 dní odo dňa vzniku jeho oprávnenia fakturovať - podľa Čl. 3.2 tejto Zmluvy.
  2. Poskytovateľ doručí vystavenú faktúru Nadobúdateľovi prostredníctvom Ústredného portálu verejnej správy elektronickou formou na adresu: fakturacia@mirri.gov.sk. Faktúra musí obsahovať všetky náležitosti daňového a účtovného dokladu podľa ustanovenia § 10 zákona č. 431/2002 Z. z. o účtovníctve v znení neskorších predpisov (ďalej len „**Zákon o účtovníctve**“), náležitosti daňového dokladu podľa ustanovenia § 74 zákona č. 222/2004 Z. z. o dani z pridanej hodnoty v znení neskorších predpisov. Vystavená faktúra musí obsahovať číslo a Predmet Zmluvy, príslušnú časť Celkovej odmeny, dátum vystavenia, dátum splatnosti faktúry a uvedenie informácie o tom, že sa týka Investície č. 6 - Posilnenie preventívnych opatrení, zvýšenie rýchlosti detekcie a riešenia incidentov (Informačné technológie vo verejnej správe – ITVS). Prílohou doručenej faktúry musí byť preberací protokol a dodací list. V prípade, ak faktúra nebude spĺňať všetky záväzné náležitosti alebo v nej budú uvedené nesprávne údaje, je Nadobúdateľ oprávnený vrátiť ju na dopracovanie, resp. opravu. Nová lehota splatnosti začína plynúť momentom doručenia opravených alebo doplnených faktúr Nadobúdateľovi.
  3. Splatnosť faktúry je 60 (slovom: šesťdesiat ) dní odo dňa jej doručenia Nadobúdateľovi, za predpokladu, že faktúra bude spĺňať všetky náležitosti v zmysle Čl. 4.2. tejto zmluvy Nadobúdateľ uhradí Poskytovateľovi fakturovanú sumu bezhotovostným prevodom na bankový účet Poskytovateľa uvedený na faktúre, pričom na faktúre musí byť uvedený účet Poskytovateľa uvedený v záhlaví tejto Zmluvy. Všetky poplatky súvisiace s bankovým prevodom znáša Nadobúdateľ. Faktúra sa považuje za uhradenú dňom odpísania fakturovanej sumy z účtu Nadobúdateľa.
  4. Zmluvné strany sa výslovne dohodli, že Poskytovateľ nie je oprávnený bez predchádzajúceho písomného súhlasu Nadobúdateľa postúpiť na tretiu osobou a ani založiť akékoľvek svoje pohľadávky vzniknuté na základe alebo v súvislosti s touto Zmluvou alebo plnením záväzkov podľa nej.
  5. Zmluvné strany sa dohodli, že na dodanie plnenia podľa tejto Zmluvy Nadobúdateľ neposkytne Poskytovateľovi žiadny preddavok.

1. PRÁVA A POVINNOSTI ZMLUVNÝCH STRÁN, SANKCIE ZA PORUŠENIE POVINNOSTÍ
   1. Predmet licencie dodaný Poskytovateľom musí spĺňať všetky požiadavky uvedené v Prílohe č. 1 až v Prílohe č. 5 tejto Zmluvy.
   2. Poskytovateľ sa zaväzuje poskytovať Služby Nadobúdateľovi riadne a včas, s odbornou starostlivosťou, v rámci Predmetu Zmluvy špecifikovanom v Čl. 1 tejto Zmluvy a v súlade s ďalšími zmluvnými podmienkami a všeobecne záväznými právnymi predpismi.
   3. V prípade, ak Nadobúdateľ písomne oznámi Poskytovateľovi nedostatky Predmetu Zmluvy, Poskytovateľ sa zaväzuje odstrániť tieto nedostatky do 15 (slovom: pätnásť) kalendárnych dní odo dňa doručenia písomného oznámenia o nedostatkoch Predmetu Zmluvy.
   4. Poskytovateľ sa zaväzuje dodržať požiadavky na inštaláciu Predmetu licencie do prostredie Nadobúdateľa podľa Prílohy č. 1 tejto Zmluvy a postup implementácie podľa Prílohy č. 2 a Prílohy č. 4 tejto Zmluvy.
   5. Poskytovateľ sa zaväzuje zabezpečiť, že implementácia Predmetu licencie bude vykonávaná postupne na základe odovzdávacieho protokolu v súlade s ustanoveniami Prílohy č. 2 tejto Zmluvy.
   6. Ak nebude implementácia Predmetu licencie prebiehať v súlade s Čl. 5.4, je Nadobúdateľ oprávnený požadovať od Poskytovateľa iného špecialistu na zabezpečenie implementácie Predmetu licencie.
   7. Poskytovateľ sa zaväzuje poskytnúť Nadobúdateľovi plnú súčinnosť, aby Predmet licencie mohol Nadobúdateľ využívať v plnom rozsahu poskytnutej Licencie.
   8. Nadobúdateľ sa zaväzuje Predmet licencie využívať v súlade s Licenciou a za poskytnutú Licenciu zaplatiť dohodnutú odmenu.
   9. Za každé porušenie povinnosti a nedostatočných funkcionalít Predmetu Zmluvy Poskytovateľom podľa Prílohy č. 4 a Prílohy č. 5 tejto Zmluvy má Nadobúdateľ nárok voči Poskytovateľovi na zmluvnú pokutu vo výške 1% (slovom: jedno percento) z Primárnej odmeny, a to aj opakovane. Za každé porušenie povinnosti Poskytovateľa podľa Prílohy č. 2, resp. Prílohy č. 3 tejto Zmluvy má Nadobúdateľ nárok voči Poskytovateľovi na zmluvnú pokutu vo výške 1% z Primárnej odmeny, a to aj opakovane. Ak sa preukáže, že vyhlásenie Poskytovateľa v Čl. 1.3 alebo v Čl. 2.5 bolo nepravdivé, Nadobúdateľ má voči Poskytovateľovi nárok na zmluvnú pokutu vo výške 1% z Primárnej odmeny za každé nepravdivé vyhlásenie. Zmluvné strany súhlasia, že Nadobúdateľ je oprávnený jednostranne si započítať zmluvnú pokutu s  Odmenou Poskytovateľa, prípadne uplatňovať si nárok na zmluvnú pokutu súdne. Nárok Nadobúdateľa zostáva zachovaný aj voči právnym nástupcom Poskytovateľa a jeho uplatnenie nevylučuje možnosť domáhať sa náhrady vzniknutej škody spôsobenej postupom Poskytovateľa v celom rozsahu, t. j. zmluvná pokuta sa na náhradu škody nebude započítavať. Zaplatením zmluvnej pokuty sa Poskytovateľ nezbavuje povinnosti vykonať Predmet Zmluvy. Nároky Nadobúdateľa zostávajú zachované aj po skončení zmluvného vzťahu založeného touto Zmluvou.
   10. V prípade omeškania Nadobúdateľa s úhradou faktúry v termíne splatnosti je Poskytovateľ oprávnený uplatniť voči Nadobúdateľovi úrok z omeškania z neuhradenej fakturovanej sumy alebo jej časti podľa príslušných ustanovení Obchodného zákonníka a Nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
   11. Za účelom včasného a riadneho plnenia práv a povinností sa Zmluvné strany zaväzujú k vzájomnej informačnej povinnosti o skutočnostiach, ktoré môžu mať vplyv na plnenie Predmetu tejto Zmluvy, najmä o právnych skutočnostiach spôsobujúcich vznik, zmenu alebo zánik práv a povinností.
   12. Za účelom včasného a riadneho plnenia práv a povinností podľa tejto Zmluvy sú si Zmluvné strany povinné poskytnúť súčinnosť v rozsahu, ktorú možno od druhej strany spravodlivo požadovať.
   13. Poskytovateľ je povinný strpieť výkon kontroly/auditu súvisiaceho s plnením podľa tejto Zmluvy kedykoľvek počas obdobia definovaného v POO najneskôr do 31. decembra 2031, zo zdrojov ktorého je financované plnenie podľa tejto Zmluvy, a to zo strany oprávnených osôb na výkon tejto kontroly/auditu v zmysle príslušných právnych predpisov Slovenskej republiky a EÚ, najmä zákona č. 368/2021 Z. z. o mechanizme na podporu a odolnosti a o zmene a doplnení niektorých zákonov v znení neskorších predpisov (ďalej len “**Zákon o POO**“) a zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len “**Zákon o finančnej kontrole**“) a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len “**Zákon o rozpočtových pravidlách verejnej správy**“) poskytnúť im riadne a včas všetku potrebnú súčinnosť.
   14. Oprávnenými osobami na výkon kontroly v zmysle vyššie uvedeného Čl. 5.15 sú najmä
       1. zástupcovia Nadobúdateľa a nimi poverené osoby,
       2. zástupcovia príslušného riadiaceho orgánu a sprostredkovateľského orgánu, implementačnej jednotky, prípadne iných relevantných orgánov a nimi poverené osoby,
       3. Najvyšší kontrolný úrad SR, Úrad vlády SR, Úrad pre verejné obstarávanie SR, Úrad vládneho auditu SR, OLAF, Certifikačný orgán a nimi poverené osoby,
       4. orgán auditu, jeho spolupracujúce orgány a nimi poverené osoby,
       5. splnomocnení zástupcovia Európskej Komisie a Európskeho dvora audítorov,
       6. orgán zabezpečujúci ochranu finančných záujmov EÚ,
       7. osoby prizvané orgánmi uvedenými v písm. a) až f) v súlade s príslušnými právnymi predpismi Slovenskej republiky a právnymi aktami EÚ

(ďalej aj ako „**Oprávnené osoby**“ alebo jednotlivo „**Oprávnená osoba**“).

* 1. Povinnosť strpieť výkon kontroly podľa Čl. 5.16 sa vzťahuje aj na prípadných subdodávateľov Poskytovateľa. Za splnenie povinnosti subdodávateľmi podľa prechádzajúcej vety zodpovedá Poskytovateľ.
  2. Kontrolou sa rozumie súhrn činností Oprávnenej osoby a tiež prizvaných osôb podľa § 2 písm. i) Zákona o finančnej kontrole, ktorými sa overuje plnenie podmienok poskytnutia prostriedkov mechanizmu POO v súlade so Zmluvou, dodržiavanie hospodárnosti, efektívnosti, účinnosti a účelnosti použitia poskytnutých prostriedkov mechanizmu POO, overenie dosiahnutého pokroku implementácie Reformy vo vzťahu k dosahovaniu, plneniu a udržaniu cieľov Reforiem a Investícií.
  3. Kontrola, ktorá je vykonávaná podľa Zákona o POO a Zákona o finančnej kontrole, je vykonávaná formou základnej finančnej kontroly, administratívnej finančnej kontroly a finančnej kontroly na mieste. Audit je vykonávaný ako vládny audit v súlade so Zákonom o finančnej kontrole.
  4. Vykonávanými kontrolami sa zabezpečí najmä overenie, či bola Zmluva splnená, či všetky uplatniteľné pravidlá a právne predpisy boli dodržané a či prostriedky mechanizmu POO boli použité na stanovený účel.
  5. Oprávnená osoba na výkon kontroly/auditu môže vykonať kontrolu/audit u Poskytovateľa kedykoľvek od nadobudnutia účinnosti tejto Zmluvy do skončenia implementácie Reformy. Uvedená doba sa predĺži v prípade, ak tak ustanovuje Zákon o POO a právne predpisy Európskej únie predstavujúce právny rámec POO.
  6. Poskytovateľ sa zaväzuje, že poskytne súčinnosť a umožní Oprávnenej osobe výkon kontroly/auditu a zabezpečí uplatňovanie jej práv v súlade so Zákonom o POO, právnym rámcom POO na úrovni Európskej únie a touto Zmluvou.
  7. Poskytovateľ je povinný vytvoriť primerané podmienky na vykonanie kontroly/auditu, zdržať sa konania, ktoré by mohlo ohroziť začatie a riadny priebeh výkonu kontroly/auditu a plniť všetky povinnosti, ktoré mu vyplývajú najmä zo Zákona o finančnej kontrole. Ak je to potrebné pre účely vykonania kontroly/auditu, Poskytovateľ je povinný zabezpečiť prítomnosť osôb zodpovedných za plnenie Predmetu Zmluvy.
  8. Právo Oprávnenej osoby na vykonanie kontroly/auditu nie je obmedzené žiadnym ustanovením tejto Zmluvy. Uvedené právo sa vzťahuje aj na vykonanie opätovnej kontroly/auditu tých istých skutočností, bez ohľadu na druh vykonanej kontroly/auditu, pričom pri vykonávaní kontroly/auditu je Oprávnená osoba viazaná iba platnými právnymi predpismi a touto Zmluvou, nie však závermi predchádzajúcej kontroly/auditu. Tým nie sú nijak dotknuté povinnosti vyplývajúce z predchádzajúcich kontrol/auditov (napríklad povinnosť plniť prijaté opatrenia).
  9. Poskytovateľ berie na vedomie, že Oprávnené osoby pri získavaní informácií využívajú aj osobitné nástroje vytvorené inštitúciami/orgánmi EÚ alebo SR (napr. systém ARACHNE), ako aj iné dostupné možnosti overenia údajov a informácií (napr. verejne dostupné registre), a to najmä za účelom ochrany finančných záujmov EÚ, vrátane aktívneho overovania možného výskytu závažných nezrovnalostí, akými sú najmä podvod, korupcia, konflikt záujmov alebo dvojité financovanie z prostriedkov mechanizmu a z verejných zdrojov, zdrojov EÚ alebo iných nástrojov finančnej pomoci poskytnutej SR zo zahraničia. Poskytovateľ súhlasí s tým, aby údaje týkajúce sa predmetu plnenia podľa tejto Zmluvy (najmä osobné údaje Poskytovateľa a iné osobné údaje získané v súlade s osobitnými predpismi upravujúcimi ochranu osobných údajov), ktoré poskytne Nadobúdateľovi, boli súčasťou osobitných nástrojov podľa prvej vety tohto článku. Poskytovateľ sa zároveň zaväzuje poskytnúť Nadobúdateľovi súčinnosť a/alebo akékoľvek doplňujúce informácie, ktoré bude Nadobúdateľ požadovať v súvislosti s preverovaním získaných informácií.
  10. Poskytovateľ si je vedomý a súhlasí, že výstupy a výsledky z kontroly/auditu môžu byť uverejnené v informačnej databáze, a/alebo na webovom sídle Nadobúdateľa a/alebo inej Oprávnenej osoby.
  11. Poskytovateľ je povinný zabezpečiť, aby tretie osoby, prostredníctvom ktorých Poskytovateľ dosahuje naplnenie tejto Zmluvy, pri výkone kontroly/auditu zo strany Oprávnených osôb na požiadanie poskytli súčinnosť, informácie a dokumenty (napr. účtovné záznamy a iné), ktoré súvisia s plnením podľa tejto Zmluvy, najmä s dodaním Predmetu Licencie a súvisiacich Služieb, ktoré boli financované z prostriedkov mechanizmu POO. Poskytovateľ je povinný uchovávať všetku dokumentáciu ohľadom plnenia podľa tejto Zmluvy v súlade so všeobecne záväznými právnymi predpismi najmä Zákon o účtovníctve v súvislosti s uchovávaním účtovnej dokumentácie, minimálne do 31. decembra 2031, a do tejto doby strpieť výkon kontroly/auditu zo strany Oprávnených osôb.
  12. Poskytovateľ sa zaväzuje, že neprijme a nebude požadovať dotáciu, príspevok, grant alebo inú formu pomoci na realizáciu plnení podľa tejto Zmluvy, na ktoré sú poskytované finančné prostriedky v zmysle tejto Zmluvy, a ktorá by predstavovala dvojité financovanie tých istých výdavkov z verejných zdrojov, zdrojov Európskej únie alebo iných nástrojov finančnej pomoci poskytnutej Slovenskej republike zo zahraničia. Poskytovateľ zároveň vyhlasuje, že mu nebola poskytnutá dotácia, príspevok, grant alebo iná forma pomoci na realizáciu plnení podľa tejto Zmluvy a ktorá by predstavovala dvojité financovanie tých istých výdavkov z verejných zdrojov, zdrojov Európskej únie alebo iných nástrojov finančnej pomoci poskytnutých Slovenskej republike zo zahraničia. V prípade porušenia uvedených povinností ide o podstatné porušenie povinností, resp. podstatné porušenie tejto Zmluvy.
  13. Poskytovateľ je povinný strpieť obmedzenia vyplývajúce z ochrany utajovaných skutočností, ktoré stanoví Nadobúdateľ.
  14. V prípade, ak sa Poskytovateľ zapisuje do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon o RPVS**“), Poskytovateľ sa zaväzuje, že bude v registri partnerov verejného sektora zapísaný počas celej doby trvania Zmluvy. Porušenie tejto povinnosti sa považuje za podstatné porušenie tejto Zmluvy a je dôvodom, ktorý oprávňuje Nadobúdateľa na odstúpenie od Zmluvy. Pokiaľ nebude počas trvania Zmluvy Poskytovateľ zapísaný do registra partnerov verejného sektora, nie je Nadobúdateľ v omeškaní s úhradou faktúry. Trvanie zápisu v registri partnerov verejného sektora je Poskytovateľ kedykoľvek počas trvania zmluvného vzťahu povinný Nadobúdateľovi na vyžiadanie preukázať.
  15. Poskytovateľ nesie zodpovednosť za požadovanú funkčnosť a vlastnosti TIP. Záručná doba na Predmet licencie je poskytnutá na dobu trvania Licencie.
  16. Poskytovateľ rovnako deklaruje, že licenčný modul ako Predmet Zákazky bude počas trvania licenčného obdobia aktualizovaný, vyvíjaný, upravovaný (upgradovaný) a budú poskytované bezpečnostné záplaty v rámci životného cyklu softvéru (SDLC).

1. TRVANIE ZMLUVY
   1. Táto Zmluva je uzatvorená na dobu trvania Licencie podľa Čl. 2.1 tejto zmluvy; s výnimkou tých ustanovení tejto Zmluvy, z ktorých povahy vyplýva, že majú účinky zachované aj po zániku Zmluvy.
   2. Táto Zmluva zanikne naplnením aspoň jedného z nižšie uvedených bodov:
      1. uplynutím doby, na ktorú bola dohodnutá,
      2. vzájomnou dohodou Zmluvných strán,
      3. písomným odstúpením od Zmluvy, pričom každá zo Zmluvných strán je oprávnená odstúpiť od tejto Zmluvy pri podstatnom porušení zmluvnej povinnosti druhou Zmluvnou stranou alebo v prípadoch ustanovených v tejto Zmluve, alebo vo všeobecne záväzných právnych predpisoch.
   3. Nadobúdateľ je oprávnený odstúpiť od Zmluvy najmä, ak Poskytovateľ poruší svoje povinnosti podľa tejto Zmluvy podstatným spôsobom, pričom porušením povinností Poskytovateľa podstatným spôsobom sa rozumie najmä, ak Poskytovateľ:
      1. kedykoľvek v priebehu dvanástich kalendárnych mesiacov poruší povinnosti a špecifikácie požiadaviek ustanovené v Prílohách č.1 až Prílohe č. 5 tejto zmluvy viac ako 20-krát, alebo ak sa preukáže, že vyhlásenie Poskytovateľa v Čl. 1.3 alebo v Čl. 2.5 bolo nepravdivé,
      2. fakturovanie vyššej odmeny alebo jej príslušnej časti/ splátky, ako je v Zmluve dohodnutá,
      3. porušenie ktorejkoľvek povinnosti Poskytovateľa podľa Prílohy č. 6 – Protikorupčnej doložky, tejto zmluvy.
   4. Okrem prípadov uvedených v § 344 Obchodného zákonníka a prípadov podstatného porušenia Zmluvy takto označených v texte Zmluvy alebo jej príloh, je Nadobúdateľ oprávnený odstúpiť od Zmluvy najmä v prípade, ak:
      1. sa Poskytovateľ stane spoločnosťou v kríze v zmysle § 67a Obchodného zákonníka, alebo je v úpadku, Poskytovateľ vstúpi do likvidácie, preruší alebo skončí svoju podnikateľskú činnosť, alebo
      2. Poskytovateľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním, alebo
      3. Poskytovateľ počas obdobia trvania Zmluvy zmení produkt, ktorý predstavuje Predmet licencie, za produkt iného dodávateľa alebo značky, okrem prípadu, ak sa na tom Zmluvné strany vopred dohodli, alebo ak sa zmení charakter a vlastnosti Predmetu licencie bez toho, aby bola zabezpečená rovnaká alebo vyššia funkcionalita Predmetu licencie, prípadne zo strany Poskytovateľa dôjde k ukončeniu poskytovania Predmetu licencie, alebo
      4. Poskytovateľ stratí právne predpoklady na riadne plnenie Zmluvy, alebo
      5. u Poskytovateľa prebehla zmena kontroly, organizačná zmena, zmena právnej formy, zmena štatutárnych orgánov a tieto zmeny nie sú pre Nadobúdateľa konajúc rozumne a dôvodne akceptovateľné, alebo
      6. ešte nedošlo k plneniu podľa tejto Zmluvy a výsledky administratívnej finančnej kontroly u Nadobúdateľa neumožňujú financovanie výdavkov vzniknutých z obstarávania Predmetu Zmluvy.
   5. Poskytovateľ je oprávnený odstúpiť od tejto Zmluvy, ak Nadobúdateľ poruší svoje povinnosti podľa tejto Zmluvy podstatným spôsobom, pričom porušením povinností Nadobúdateľa podstatným spôsobom sa rozumie neposkytnutie nevyhnutne potrebnej súčinnosti Nadobúdateľom pri poskytovaní plnenia podľa tejto Zmluvy ani na základe písomnej výzvy Poskytovateľa alebo omeškanie s úhradou faktúry za poskytnuté plnenie o viac ako tri mesiace po jej splatnosti.
   6. Odstúpenie od Zmluvy musí mať písomnú formu a musí obsahovať konkrétny dôvod odstúpenia. Odstúpenie nadobúda účinnosť momentom doručenia písomného oznámenia o odstúpení od Zmluvy druhej Zmluvnej strane.
   7. Zmluvné strany sa dohodli, že pri odstúpení od Zmluvy vylučujú aplikáciu ustanovenia § 351 ods. 2 Obchodného zákonníka, teda nevracajú si skôr poskytnuté plnenia. Ohľadom plnení, ktoré neboli riadne ukončené ku dňu zániku Zmluvy, pripraví Poskytovateľ ich inventarizáciu a Nadobúdateľ bude oprávnený ale nie povinný ich prevziať, pokiaľ uhradí príslušnú časť Celkovej odmeny zodpovedajúcu miere rozpracovanosti podľa dohody Zmluvných strán.
2. MLČANLIVOSŤ
   1. Zmluvné strany sú povinné zachovávať mlčanlivosť o všetkých skutočnostiach a informáciách, o ktorých sa dozvedeli pri plnení Predmetu Zmluvy a o získaných dôverných informáciách spôsobom obvyklým pre utajovanie takýchto informácií, ak nie je výslovne dohodnuté inak. Poskytovateľ je povinný všetky osoby, ktoré sa podieľajú na jeho činnosti spojenej s poskytovaním Služieb Nadobúdateľovi poučiť o rozsahu ich zmluvnej i zákonnej povinnosti zachovávať mlčanlivosť a možných následkoch ich porušenia.
   2. Za dôverné informácie sa považujú všetky a akékoľvek údaje, dáta, podklady, poznatky, dokumenty alebo akékoľvek iné informácie, bez ohľadu na formu ich zachytenia:
      1. ktoré sa týkajú Zmluvnej strany, najmä informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, stratégie a plány, interné predpisy, smernice, informácie týkajúce sa predmetov chránených právom priemyselného alebo iného duševného vlastníctva, a
      2. všetky ďalšie informácie o Zmluvnej strane, pre ktoré je stanovený všeobecne záväznými právnymi predpismi osobitný režim nakladania (najmä obchodné tajomstvo, bankové tajomstvo, daňové tajomstvo, telekomunikačné tajomstvo, osobné údaje, utajované skutočnosti)

(ďalej len „**Dôverné informácie**“).

* 1. Dôverné informácie poskytnuté, odovzdané, oznámené, sprístupnené a/alebo akýmkoľvek iným spôsobom získané jednou Zmluvnou stranou od druhej Zmluvnej strany na základe a/alebo v akejkoľvek súvislosti so Zmluvou môžu byť použité výhradne na účely plnenia Predmetu Zmluvy a v súlade so všeobecne záväznými právnymi predpismi, ktoré upravujú nakladanie s takýmito údajmi. Zmluvné strany sa zaväzujú Dôverné informácie, ako aj všetky informácie poskytnuté, odovzdané, oznámené, sprístupnené a/alebo akýmkoľvek iným spôsobom získané Zmluvnými stranami na základe Zmluvy a/alebo v akejkoľvek súvislosti so Zmluvou udržiavať v tajnosti, zachovávať o nich mlčanlivosť a chrániť ich pred zneužitím, poškodením, zničením, znehodnotením, stratou a odcudzením. Zmluvná strana nie je oprávnená bez predchádzajúceho písomného súhlasu druhej Zmluvnej strany Dôverné informácie poskytnúť, odovzdať, oznámiť, sprístupniť, zverejniť, publikovať, rozširovať, vyzradiť ani použiť inak než na účely plnenia Predmetu Zmluvy, a to ani po ukončení platnosti a účinnosti Zmluvy, s výnimkou prípadu ich poskytnutia, odovzdania, oznámenia alebo sprístupnenia v súlade so všeobecne záväznými právnymi predpismi.
  2. Povinnosť Zmluvných strán zachovávať mlčanlivosť o Dôverných informáciách sa nevzťahuje na informácie, ktoré
     1. boli zverejnené už pred podpisom Zmluvy, čo musí byť preukázateľné na základe poskytnutých podkladov, ktoré túto skutočnosť dokazujú,
     2. sa stanú všeobecne a verejne dostupné po podpise Zmluvy z iného dôvodu, ako z dôvodu porušenia povinností podľa Zmluvy, čo musí byť preukázateľné na základe poskytnutých podkladov, ktoré túto skutočnosť dokazujú,
     3. majú byť sprístupnené na základe povinnosti stanovenej zákonom alebo rozhodnutím oprávneného orgánu verejnej moci,
     4. boli vyvinuté Zmluvnou stranou nezávisle na informáciách získaných od druhej Zmluvnej strany, získané Zmluvnou stranou od tretej strany, ktorá ich legitímne získala alebo vyvinula, a ktorá nemá žiadnu povinnosť, ktorá by obmedzovala ich zverejňovanie.
  3. Povinnosť mlčanlivosti Poskytovateľa a osôb, ktoré sa podieľajú na jeho činnosti spojenej s poskytovaním Služieb Nadobúdateľovi, trvá aj po skončení zmluvného vzťahu založeného touto Zmluvou.

1. ZÁVEREČNÉ USTANOVENIA
   1. Táto Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.
   2. Táto Zmluva je vyhotovená v piatich rovnopisoch, z čoho tri dostane Nadobúdateľ a dva rovnopisy Poskytovateľ.
   3. Zmluvné strany sa dohodli, že rozhodným právom je právo Slovenskej republiky. Vo veciach neupravených touto Zmluvou sa zmluvný vzťah spravuje príslušnými ustanoveniami Obchodného zákonníka, zákona č. 40/1964 Zb. Občianskeho zákonníka a ďalších súvisiacich všeobecne záväzných právnych predpisov. Ak takýchto ustanovení niet, použijú sa ustanovenia im svojou povahou a obsahom najbližšie. Ak niet ani tých, použijú sa základné princípy súkromného práva s cieľom naplnenia účelu tejto Zmluvy.
   4. Zmluvné strany sa dohodli, že v prípade výslovného rozporu medzi ustanoveniami Zmluvy a Všeobecnými obchodnými podmienkami (ďalej len „**VOP**“) alebo licenčnými podmienkami Poskytovateľa platia ustanovenia Zmluvy. Za rozpor sa nepovažuje, ak VOP alebo licenčné podmienky Poskytovateľa podrobnejšie upravujú alebo dopĺňajú ustanovenia Zmluvy alebo stanovujú väčší rozsah práv a povinností Nadobúdateľa.
   5. Zmluvné strany sa dohodli, že akékoľvek zmeny a doplnenia tejto Zmluvy je možné vykonávať iba formou písomného a očíslovaného dodatku.
   6. Ak niektoré ustanovenia tejto Zmluvy nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení sa použije v súlade s Čl. 8.3 tejto zmluvy právna úprava, ktorá sa čo najviac približuje zmyslu a účelu tejto Zmluvy a následne v danej veci Zmluvné strany čo najskôr uzatvoria písomný dodatok podľa Čl. 8.5. tejto zmluvy.
   7. Akúkoľvek zmenu uvedených identifikačných údajov alebo kontaktných údajov je Zmluvná strana povinná bezodkladne písomne oznámiť druhej Zmluvnej strane.
   8. Vo všetkých veciach tejto Zmluvy vrátane technických otázok a otázok súčinnosti pri vykonávaní Predmetu Zmluvy (okrem akceptácie Predmetu Zmluvy a uplatnenia opcie, ktoré sa riadia internými predpismi Nadobúdateľa) sú kontaktnými osobami:
      1. za Nadobúdateľa: <Meno a Priezvisko>

tel. č.: <....>

e-mail: <....>,

* + 1. za Poskytovateľa: <Meno a Priezvisko>

Tel. č.: <....>

e-mail: <....>.

* 1. Zmluvné strany sa dohodli, že všetky oznamy, správy, výzvy, požiadavky a ostatné písomnosti doručované v súvislosti s touto Zmluvou druhej Zmluvnej strane sa považujú za doručené druhej Zmluvnej strane, ak táto Zmluva neurčuje inak:
     1. v prípade doručovania prostredníctvom elektronickej pošty (e-mail) dňom jej odoslania, pričom je potrebné preukázať doručenie elektronickej pošty (e-mailu) potvrdením o odoslaní e-mailu a potvrdením o prečítaní správy, pričom za spätný potvrdzujúci e-mail príjemcu sa nepovažuje správa automaticky vygenerovaná systémom alebo
     2. v prípade doručovania prostredníctvom pošty, kuriérom alebo v prípade osobného doručovania, doručením písomnosti druhej Zmluvnej strane s tým, že v prípade doručovania prostredníctvom pošty musí byť písomnosť zaslaná doporučene na adresu Zmluvnej strany určenú v záhlaví tejto Zmluvy. Za deň doručenia písomnosti sa považuje aj deň, v ktorý príslušná Zmluvná strana, ktorá je adresátom, odoprie doručovanú písomnosť prevziať, alebo tretí deň odo dňa uloženia zásielky doručovanej poštou na pošte, alebo v deň ktorý je na zásielke, doručovanej poštou príslušnej Zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu,
     3. v prípade doručovania prostredníctvom ústredného portálu verejnej správy doručením systémovej správy o doručení písomnosti.
  2. Zmluvné strany sa ďalej dohodli, že komunikácia Zmluvných strán, ktorá spôsobuje právne účinky predvídané touto Zmluvou (napr. odstúpenie od Zmluvy, uplatnenie zmluvnej pokuty a pod.) bude vykonávaná primárne prostredníctvom elektronickej schránky Zmluvnej strany s kvalifikovaným elektronickým podpisom alebo v štandardnej listinnej podobe s doručovaním druhej Zmluvnej strane prostredníctvom poštovej služby.
  3. Zmluvné strany prehlasujú, že ich prejavy vôle byť viazané touto Zmluvou sú slobodné, jasné, určité a zrozumiteľné. Zmluvná voľnosť oboch Zmluvných strán nie je ničím obmedzená a Zmluvu nepodpisujú v tiesni, v omyle, a ani za nápadne nevýhodných podmienok.
  4. Zmluvné strany vyhlasujú, že si túto Zmluvu riadne prečítali, jej obsahu porozumeli a na znak toho, že jej obsah zodpovedá ich skutočnej a slobodnej vôli, ju vlastnoručne podpísali.
  5. Neoddeliteľnou súčasťou tejto Zmluvy sú nasledovné prílohy:
     1. Príloha č. 1 Opis predmetu zákazky,
     2. Príloha č. 2 Protokol pre implementáciu TIP,
     3. Príloha č. 3 Protokol pre implementáciu TIP v anglickom jazyku,
     4. Prílohe č. 4 Špecifikácie požiadaviek TIP,
     5. Prílohe č. 5 Špecifikácie požiadaviek TIP v anglickom jazyku,
     6. Príloha č. 6 Použité skratky TIP,
     7. Príloha č. 7 Protikorupčná doložka.

*[PODPISY NA NASLEDUJÚCEJ STRANE]*

V Bratislave dňa \_\_.\_\_.\_\_\_\_ V Bratislave dňa \_\_.\_\_.\_\_\_\_

/ dátum v elektronickom podpise / dátum v elektronickom podpise

|  |  |  |
| --- | --- | --- |
| **Nadobúdateľ:** |  | **Poskytovateľ:** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ministerstvo investícií, regionálneho rozvoja**  **a informatizácie Slovenskej republiky** |  | **<Obchodné meno / názov zmluvnej strany>** |
| Meno: Ing. Martin Bezek |  | Meno: |
| Funkcia: Štátny tajomník  podpísané elektronicky podľa zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení neskorších predpisov |  | Funkcia:  podpísané elektronicky podľa zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení neskorších predpisov |